Apple Airpods: Jeg tror disse kommer til å forandre livet mitt. Og jeg hadde overhodet ikke forventet det.

KOMMENTAR: De trådløse øreproppene Airpods er det største som har skjedd i mobilteknologi på årevis. Spørsmålet er om vi vil la folk bruke dem så mye som de får lyst til.

19. des. 2016 21:30 Sist oppdatert 20. desember 2016

Apple har i høst fått en masse kjeft for å fjerne hodetelefonutgangen på Iphone 7. Det var ikke før jeg fredag satte et par Airpods i ørene at jeg skjønte det: Ingen som har prøvd disse proppene kommer til å savne den utgangen. På fire dager har jeg knapt tatt dem ut av ørene.

Bluetooth-hodesett har jo vært tilgjengelige i årevis. De har bare ikke vært gode nok, skjønner jeg nå. Det hele koker ned til noe så enkelt som komfort. Hvis du simpelthen kan ha Internett tilkoblet ørene hele dagen, fordi det er et smart sted å oppbevare proppene, hvor annerledes vil ikke det gjøre hverdagen?